## Liikenne- ja viestintäministeriö

Mikael Nyberg Osastopäällikkö, ylijohtaja

Kaisa Kuukasjärvi Ylitarkastaja

**Viite:** LVM082:00/2015

”Lausuntopyyntö luonnoksesta hallituksen esitykseksi yksityistielaiksi ja eräiksi siihen liittyviksi laeiksi”

## Kommentteja yksityistielakiin

Pahoittelen palautteeni pientä viivästymistä terveysesteiden johdosta.

Lausuntoni kohdistuu alla mainittuihin aihepiireihin.

Antti Saksa, TkL

p. 0400 416117

Uudellamaalla sijaitsevan yksityistien hoitokunnan sihteeri

### 1 Tiekuntien ”sisäkkäisyys”

Varsin usein tiekunnat ovat sisäkkäisiä tai ristikkäisiä siten, että toisen tien liikenne kulkee toisen kautta. Toisen tien ulkoinen liikenne saattaa jopa kokonaisuudessaan kulkea vain toisen tien kautta. Liikennetarpeet siis kytkevät tiekuntia toisiinsa kiinteästi, vaikka ne ”juridisina olioina” olisivatkin erillisiä, itsenäisiä.

Eri teiden tarpeet ja ratkaisut saattavat poiketa toisistaan olennaisestikin.

* liikennetarpeet
* kuormitukset
* hoitotarpeet ja -tasot
* turvallisuusratkaisut, jne.

Asiaa tulisi tarkastella ainakin seuraavien seikkojen viimeistelyssä:

* yksiköintiperusteet
* liikennemäärien arviointi, kustannuspainotukset
* päätöksenteko, äänivalta, äänileikkuri,
* vastuut, jne.

Myös kytkettyjen tiekuntien yhteistyön muotoja tulisi hahmotella? Vastaava koordinointitarve tietysti koskee myös yksityistien ja ympäröivien yleisten teiden hoitajien yhteistyötä.

### 2 Yksityistien perusolemus vaatii selvennystä

Tieoikeuden lähtökohtana ovat kiinteistön pääsy- ja liikennetarpeet. Tämä on keskeinen talouden kriteeri tien perustamisen yhteydessä ja hoidon aikana. Sekä teknisten ratkaisujen että turvallisuusjärjestelyjen perusta.

Siispä ”kiinteistön liikennetarpeen” käsitteellistä sisältöä pitäisi selkeyttää asianmukaisesti.

Alla konkretisoiva esimerkki tositapahtumista omalla tiellämme Nurmijärjellä, liikennemerkein osoitetulla taajama-alueella, ja liikennemerkein osoitetulla yksityistiellä.

\*\*\*\*

Yleisellä tieverkostolla tapahtuu monen sorttista liikennettä, joista osa on luonteeltaan sellaista, ettei se mitenkään voi kuulua ”tavanomaisen mökkitien kiinteistöjen liikennetarpeistoon”. Esimerkkinä vaikkapa vaarallisten aineiden kuljetukset, VAK.

Enkä tarkoita kaasupulloa tai jerrykannua, vaan tankkiautoa tai rekkaa lastattuna kymmenien tonnien kuormalla myrkkyä, räjähdettä, taistelukaasua, jne.

Oman tiemme rakenteissa, hoidossa, suojavarusteissa eikä valvonnassa ole millään tavalla huomioitu edes VAK-liikenteen mahdollisuutta. Eikä toki mikään osakkaista ole ilmoittanut VAK-palveluita tarvitsevansakaan.

Tien talvihoidoksi on sovittu kohtuullinen auraus ja hiekoitus, mutta ei tietenkään jään poistoa, sulatusta, kaasuvuotojen torjuntavälineitä, taistelunaamareita, jne.

\*\*\*\*

Kuitenkin kävi ilmi, että täydessä lastissa oleva VAK-rekka kaatui tiellämme, liukui mäkeä alas, kaatoi puita mennessään.

Suuronnettomuus oli hilkulla. Lähimmät asumukset olivat vain muutaman metrin päässä kumollaan olevasta tankista, kymmeniä asumuksia sadan metrin säteellä. Asukkaita paikalla monessa mökissä talviviikonloppuna, kyseessä oli tuplapyhä.

Rekan nostoon kului tunteja. Poliisia tai palokuntaa ei kutsuttu paikalle turvallisuudesta huolehtimaan, vaikka ilmeinen suuronnettomuus uhkasi koko ajan.

\*\*\*\*

Myöhemmin selvisi, että AGA piti ”pimeätä VAK-varikkoa” tieosakkaamme pihatiellä vuosikausia. Täysissä lasteissa olevia VAK-rekkoja oli säännöllisesti pysäköity tiemme varteen ilman mitään turvajärjestelyjä, naapurimökkien sekaan.

Osakas ilmoitti liikennöivänsä vain henkilöautolla. Tiekunta ei tietenkään ollut millään tavalla varautunut VAK-liikenteeseen, uhkiin, suuronnettomuuksiin, yleiseen ”kemialliseen” vaaraan, jne. Tuskinpa varautuu mikään muukaan yksityistiekunta? Liekö lainsäätäjäkään moisen liikenteen mahdollisuutta huomioinut?

Silti tuollaista tolkutonta liikennettä tapahtuu ! Ja VAK on vain yksi liikenteen erityislaji, joka ei yksityisteille kuulu. Olisiko kohtuutonta, että lain uudistaja listaisi eteensä eri liikennelajit ja miettisi, missä niitä voi harrastaa ja millä perusteella?

Yleinen tie vaihtuu yksityistieksi aivan liian huomaamatta. Esimerkissämme edes koulutettu VAK-ammattilainen ei jaksanut huomioida tietyypin vaihtumista ja siihen liittyviä riskejä, olihan toisessa vaakakupissa oma mukavuus ja muutaman minuutin säästö työmatkoissa ? Nimekäs alan yrityskin oli täysin sokea, pysyvästi.

\*\*\*\*

Olisi tärkeää jollain selkeällä tavalla kiinnittää tienkäyttäjän huomio yksityisteiden ”erilaisuuteen”, vastuuttaa vaaran aiheuttajat, edellyttää huolellisuutta kuljetusten suunnittelussa ja myös tarjota todelliset nykyajan konstit yhteydensaantiin tien hoitokuntaan / toimitsijamieheen, jotta kuljetuksista voidaan vaivatta sopia etukäteen.

Keinoja voinevat olla esimerkiksi

* Selkeä ja yhtenäinen liikennemerkki osoittamaan, että ”tästä eteenpäin tie ei noudata yleisillä teillä sovellettavia ratkaisuja …..”, vaikka toki oletkin tervetullut tietä käyttämään. Perus liikennemerkeistä kootulla viidakolla ei selkeyttä asiaan synny.
* Lisäksi samassa yhteydessä tulisi olla tien nimi ja help-desk'in www-osoite tai puh.nro, josta tiekunnan ajanmukaiset yhteystiedot jokainen saisi heti.

### 3 Äänileikkuri

Äänileikkuri pitäisi määritellä yksikäsitteisellä tavalla. Epäselvyyttä aiheuttaa mm. se, että %-osuudet tietysti muuttuvat, kun leikkuria sovelletaan. Kullakin osakkaalla on siis erilaisia %-osuuksia laskennan eri vaiheissa.

### 4 Vesitie yksityistien jatkeena

Oman tiekuntamme noin 10% osakkaista asustelee saaressa. Vanhassa laissa tällainen tilanne kuitattiin ”sivulauseessa”, eikä uusikaan ehdotus näytä asiaan kovin määrätietoisesti puuttuneen.

Järvistä ei maassamme ole pulaa, eikä saarista. Tilanne toistuu monessa tiekunnassa. Monttuun ajamisen uhka vaihtuu kesken matkaa laiturilta liukastumisen uhkaksi.

Asiaan liittyy monenlaista pysäköinti- ja satamajärjestelyä, lisävälinettä ja pelastusrengasta, hoitotoimenpidettä, kustannus- ja turvallisuustekijää, ym.

Asia sivuaa yksiköintiä, hoitotason määrittelyä, päätösvaltaa, vastuita, palvelun keskeytymistä, jne.